Αθηνά Λινού

Η Αθηνά Λινού (Καρδίτσα, 14 Ιουλίου 1951) είναι Ελληνίδα ιατρός και πολιτικός, πρώην (αφυπηρετήσασα) καθηγήτρια Επιδημιολογίας και Πρόληψης Χρόνιων Επαγγελματικών Νόσων, της Ιατρικής Σχολής του ΕΚΠΑ και ιδρύτρια του Ινστιτούτου Προληπτικής, Περιβαλλοντολογικής και Εργασιακής Ιατρικής «Prolepsis». Στις εκλογές του Μαΐου και του Ιουνίου 2023 εξελέγη βουλευτής του ΣΥΡΙΖΑ - Προοδευτική Συμμαχία στον Βόρειο Τομέα των Αθηνών, από την Κοινοβουλευτική Ομάδα του οποίου διεγράφη στις 28 Αυγούστου 2024.

 Σταδιοδρομία 
Είναι απόφοιτος της Ιατρικής Σχολής του ΕΚΠΑ καθώς και της Σχολής Δημόσιας Υγείας του Πανεπιστημίου Χάρβαρντ, ενώ κατέχει Διδακτορικό Τίτλο Σπουδών και Υφηγεσία στον τομέα της Επιδημιολογίας από το ΕΚΠΑ.

Στην πανεπιστημιακή της σταδιοδρομία η Λινού έχει διδάξει σε πανεπιστήμια της Ελλάδας και του εξωτερικού, συμπεριλαμβανομένων της Ιατρικής Σχολής Μάγιο και της Σχολής Δημόσιας Υγείας του Πανεπιστημίου της Μινεσότα στην πολιτεία Μινεσότα των ΗΠΑ, του Πανεπιστημίου Κέιζ Ουέστερν Ριζέρβ στο Οχάιο των ΗΠΑ και του Διεθνούς Ινστιτούτο Κύπρου για το Περιβάλλον και τη Δημόσια Υγεία στη Λεμεσό της Κύπρου. Από το 1982 ήταν μέλος ΔΕΠ στην Ιατρική Σχολή του Εθνικού και Καποδιστριακού Πανεπιστημίου Αθηνών, και από το 2004, Τακτική Καθηγήτρια του Εργαστηρίου Υγιεινής, Επιδημιολογίας και Ιατρικής Στατιστικής, στο οποίο διετέλεσε διευθύντρια από το 2014 έως το 2017. Αφυπηρέτησε το 2019. Από τον Ιούλιο 2011 μέχρι τον Οκτώβριο 2013 διατέλεσε Ειδική Γραμματέας του Υπουργείου Παιδείας και Θρησκευμάτων, Πολιτισμού και Αθλητισμού.

To 1990 ίδρυσε και υπήρξε πρόεδρος του Ινστιτούτου Προληπτικής, Περιβαλλοντικής και Εργασιακής Ιατρικής Prolepsis, το οποίο έχει την υποστήριξη του Ιδρύματος Σταύρος Νιάρχος.

Πολιτική
Ήταν υποψήφια με το ΠΑΣΟΚ στις βουλευτικές εκλογές του 2009. Το Νοέμβριο του 2020, περίοδο έξαρσης της πανδημίας CoViD-19 στην Ελλάδα, προτάθηκε από τον πρόεδρο του ΣΥΡΙΖΑ-Π.Σ., Αλέξη Τσίπρα, ως πρόσωπο που θα μπορούσε να οριστεί υπουργός Υγείας κοινής αποδοχής. Το Νοέμβριο του 2021 παραβρέθηκε σε συγκέντρωση του Γιώργου Παπανδρέου για την εκλογή του στην προεδρία του ΚΙΝΑΛ. Λέγοντας ότι δεν είχε υπάρξει μέλος του κόμματος, αιτιολόγησε την παρουσία της αναφερόμενη στην προσωπική γνωριμία και εκτίμησή της για τον Παπανδρέου.

Τον Μάιο του 2023 εξελέγη βουλευτής με τον ΣΥΡΙΖΑ-Π.Σ. στην Β1΄ Εκλογική περιφέρεια Βόρειου Τομέα Αθηνών. Τον Ιούνιο, κατά την προεκλογική περίοδο, η Λινού προέβη σε δηλώσεις που αφορούσαν κυρίως τους ιδιώτες γιατρούς και αυτό προκάλεσε την αντίδραση του ιατρικού κόσμου, που τις χαρακτήρισε ως «ατυχείς και προσβλητικές». Επανεξελέγη στις εκλογές του Ιουνίου του ίδιου έτους.

 Διαγραφή 
Τον Αύγουστο του 2024, ο ανεξάρτητος βουλευτής και στέλεχος του ΣΥΡΙΖΑ-Π.Σ., Παύλος Πολάκης, κατηγόρησε την Αθηνά Λινού για απευθείας αναθέσεις από την κυβέρνηση στο ινστιτούτο «Prolepsis», το οποίο έχει ιδρύσει. Παρότι, όπως ανακοίνωσε η ίδια, παραδόθηκαν στον κ. Κασσελάκη, την Παρασκευή, 460 σελίδες πληροφοριών, επί των οποίων δεν με έχει ενημερώσει για ούτε μία παραμικρή παρατυπία που να επιβεβαιώνει τις συκοφαντίες του κ. Πολάκη, στις 28 Αυγούστου, ο πρόεδρος του κόμματος, Στέφανος Κασσελάκης την έθεσε εκτός Κοινοβουλευτικής Ομάδας του ΣΥΡΙΖΑ-Π.Σ, καλώντας τη να παραδώσει την έδρα. Η βουλευτής, με δήλωσή της, υποστήριξε πως δεν θα την παραδώσει.

 Οικογενειακή ζωή 
Είναι παντρεμένη με τον ομότιμο καθηγητή χειρουργικής και ιερέα, Δημήτριο Λινό από το 1975 και έχουν πέντε παιδιά, τέσσερεις κόρες και έναν γιο.

 Παραπομπές 

 Εξωτερικοί σύνδεσμοι 
  Ινστιτούτου Προληπτικής, Περιβαλλοντολογικής και Εργασιακής Ιατρικής Prolepsis

Κατηγορία:Έλληνες ιατροί
Κατηγορία:Καθηγητές Εθνικού και Καποδιστριακού Πανεπιστημίου Αθηνών
Κατηγορία:Βουλευτές εκλεγμένοι με τον ΣΥΡΙΖΑ
Κατηγορία:Βουλευτές Β1΄ Βόρειου Τομέα Αθηνών